целия свят пазарът на Съюза се превърна в една от най-привлекателните дестинации за китайския и руския дъмпингов внос в ущърб на промишлеността на Съюза. Това заключение се потвърждава от най-новите статистически данни на Евростат за вноса, които показват, че китайският и руският внос са се увеличили още повече след края на разследвания период. Обемът на вноса през септември 2015 г. е бил с 48 % повече, отколкото през април 2015 г., докато средните цени на този внос са продължили да намаляват.
 5.2. ВЪЗДЕЙСТВИЕ НА ДРУГИ ФАКТОРИ
 5.2.1. Икономическите кризи
 (161)
 Световната икономическа криза доведе до свиване на търсенето в Съюза и намаляване на продажните цени.
 (162)
 Една от страните приведе редица доводи, като подчерта спецификата на 2012 г. (кризата в еврозоната) за студеновалцуваните плоски продукти от стомана на пазара на Съюза и оспори твърдението, че промишлеността на Съюза е била засегната от китайския внос през този период. В този ред на мисли руските производители заявиха, че спадът на пазара от 2012 г. е бил в основата на вредата, понесена от промишлеността на Съюза.
 (163)
 Разследването не потвърди тези твърдения. От една страна, дори ако пазарът на Съюза на студеновалцувани плоски продукти е бил засегнат от кризите, по-точно през периода 2008 — 2009 г. и през 2012 г., той се е възстановил до известна степен от тяхното въздействие с относително стабилно, макар и стагниращо търсене на пазара. Руските компетентни органи признаха бавното възстановяване на най-големия потребител на стоманени продукти в Съюза — строителната промишленост. От друга страна, между 2012 и 2013 г. промишлеността на Съюза можеше да се възползва от възстановяването на пазара, но тя беше възпрепятствана от допълнителното увеличаване на вноса от КНР и Русия. Евтиният внос постепенно е нараснал и е увеличил пазарния си дял за сметка на промишлеността на Съюза. Освен това конкретната ситуация през 2012 г. не следва да има решаващо въздействие върху тенденцията през по-дългия анализиран период, а и във всеки случай е ясно, че постоянният натиск на вноса е започнал да се усеща с пълна сила през 2012 г.
 (164)
 Изключването на 2012 г. от анализа на ефекта на обема, поискано от страната, не беше обосновано. В тенденциите ще липсва един ключов елемент и така ще се получи изкривяване.
 (165)
 Може да се направи временното заключение, че икономическите кризи не са първопричината за вредата, понесена от промишлеността на ЕС, и не нарушават причинно-следствената връзка между дъмпинговия внос и вредата, понесена от промишлеността на Съюза.
 5.2.2. Производителите от Съюза не са достатъчно конкурентоспособни/ефикасни
 (166)
 Някои заинтересовани страни заявиха, че производителите от Съюза не са достатъчно конкурентоспособни поради сравнително високите разходи и че предполагаемата вреда произтича от липсата на ефикасност на жалбоподателите.
 (167)
 Руските компетентни органи споменаха и високите производствени разходи на европейските стоманодобивни предприятия, произтичащи най-вече от екологичната модернизация на металургичното производство в Съюза. Те по-специално се спряха на създаването на секторни граници за емисиите на парникови газове и увеличаването на таксите за емисиите на въглероден диоксид, както и разходите за привеждане в съответствие с нормативните изисквания в областта на политиката по околната среда и климата,